Skinderstories versuur Pta-huisvroue se staptoerMel Viljoen. (Foto: Skermgreep) Die onderliggende spanning tussen Rhona en Mel het ŉ kookpunt in Donderdagaand se episode van Die Real Housewives van Pretoria bereik toe die vroue hul spykerhakke vir stapskoene moes verruil. Mel het Rhona daarvan beskuldig dat sy hul sake-etiek – sy en haar man, Peet Viljoen, is saam eienaars van die bekende Tammy Taylor Nails-handelsmerk in Suid-Afrika – agter hul rûe bevraagteken. Dié onderonsie in Donderdag se episode het gevolg nadat Rhona vier van die ander huisvroue wat deel vorm van dié werklikheidsreeks vir ŉ staptoer in die Magaliesberg genooi het. Talana, die sesde huisvrou in dié reeks, het weens ŉ swangerskapverwante siekte eerder tuis gebly. Die gemanikuurde kloue het egter nog voor die sweet op die staptoer begin wys, met Mel wat Rhona en Renske oor hul betrokkenheid by die Mrs. Globe-skoonheidskompetisie ondervra het. Die huisvroue se staptoer was vol spanning. (Foto: Skermgreep) Mel het gevra of dié kompetisie ŉ “rip-off” van die Mev. Suid-Afrika-skoonheidskompetisie is. Sy wou ook weet of Rhona, wat voorheen ŉ Mev. Suid-Afrika-finalis was, daarby betrokke geraak het omdat sy nie dié titel gewen het nie. Rhona was in dieselfde jaar ŉ finalis toe Tammy Taylor ŉ hoofborg van dié skoonheidskompetisie was. “Ek is nie deel van die Mrs. Globe-skoonheidskompetisie omdat ek nie Mev. Suid-Afrika destyds gewen het nie. Ek het toe ingeskryf vir ŉ kompetisie, maar ek is nou in ŉ ander kompetisie se bestuurspan, so ek’t gedink dis ŉ opmerking wat maar regtig kon gebly het,” het Rhona ná afloop van die staptoer gesê. Die spanning het na aandete toe oorgespoel en opmerkings oor sukses en skinderstories is verder rondgeslinger. Mel en die TikTokker Kiki was ook nie skaam om hul misnoeë oor hul Magaliesberg-oornagplek se geriewe te opper nie. “Die kamers is oukei, maar dis nou nie waaraan ek gewoond is nie,” het Kiki skertsend oor haar slaapplek gesê. Mel het Rhona ook gevra of sy skinderstories versprei het dat die Viljoens hul finansiële sukses danksy skelmstreke bereik het. Mel het nie op haar laat wag om naels te wys nie. (Foto: Skermgreep) Maroela Media het vroeër berig dat die Viljoens se uiters winsgewende onderneming sedert 2020 in Carte Blanche se visier is weens vrae oor hul verspreidingsooreenkomste, asook die egtheid van hul produkte. Dié glanspaar hou egter vol hulle is die regmatige eienaars en ontken dat daar enige skelmstreke by hul onderneming betrokke is. “Dis gewoonlik mense wat niks het nie, of minder as jy het, wat finansieel suksesvolle mense as skelms brandmerk,” het die Tammy Taylor-baas aan die tafel gesê. Sy het in dieselfde asem die ander vroue gewaarsku dat sy horings sal wys as daar agter rûe oor haar en haar man se sakeonderneming geskinder word, veral van mense wat nie self sake-ervaring het nie. Rhona, wat self twee ondernemings besit, het ontken dat sy enige skinderstories aangedra het. “Wat ek wel gesê het, is: Ek dink nie ons doen besigheid op dieselfde manier nie.” Rhona het ontken dat sy skinderstories oor Mel en haar man versprei het. (Foto: Skermgreep) Mel het erken sy het nie besef dat Rhona ŉ sakevrou is nie. “Rhona is nie bekend vir haar ondernemings nie, maar ek dink mense weet wie Mel Viljoen is,” het sy ná afloop van die aand gesê. Marié het ook dié spanning gedurig met humor probeer ontlont en dit as ŉ “Wimbledon-wedstryd” beskryf. “Ek het nie die behoefte om hier te sit en soos ŉ toeskouer te kyk hoe kommentaar heen en weer gegooi word nie.” Rhona het later erken dié uitstappie was vir haar moeilik. “Ek het geïsoleerd gevoel, asook dat ek oor sinnelose goed aangeval word. Ek was die volgende dag baie emosioneel, want ek het moeite probeer doen om hierdie vroue beter te leer ken en dit is tyd wat ek dan veel eerder by my man en twee seuntjies kon deurbring.” Die Real Housewives van Pretoria is elke Donderdagaand om 20:00 op kykNET, DStv-kanaal 144, te sien. Dit word ook op DStv CatchUp uitgesaai.